רחל שפירא

רחל שפירא (נולדה ב-25 ביולי 1945) היא פזמונאית ומשוררת ישראלית. כלת פרס אקו"ם למפעל חיים בתחום הזמר העברי (1999) ובעלת עיטור נשיא מדינת ישראל (2022). רבים משיריה הפכו לנכסי צאן ברזל, ביניהם "מה אברך", "כמו צמח בר", "חלומות", "שיר של יום חולין", "עוד יום", "מנטה", "אנשי הגשם", "עוד יהיה לי" ו"היי שקטה".

 ביוגרפיה 
שפירא נולדה וגדלה בקיבוץ שפיים. עסקה בהוראה בקיבוץ כמורה לחינוך מיוחד, ולאחר מכן כמורה באולפן עברית וגם בבית ההארחה של הקיבוץ.

שפירא התפרסמה לראשונה בשנת 1967, אז גילה אותה מלחין הלהקות הצבאיות, יאיר רוזנבלום. בזמן חופשתו בשפיים גילה רוזנבלום בעלון זיכרון את השיר "מה אברך", אותו כתבה שפירא לזכר בן כיתתה , שנפל במלחמת ששת הימים, בקרב שנערך בשועפאט באזור ירושלים. רוזנבלום הלחין את השיר, אותו ביצעה להקת חיל הים עם הסולנית רבקה זהר. שיר זה נחשב עד היום כאחד משירי הזיכרון הישראליים הידועים ביותר.

לאחר "מה אברך" החלה שפירא לפרסם פזמונים נוספים, שהולחנו על ידי מלחינים ידועים ובוצעו בדרך כלל על ידי זמרות.

בתחילת שנות השבעים של המאה העשרים החל שיתוף פעולה פורה בין שפירא לבין המלחין מוני אמריליו.
השניים כתבו ביחד שירים רבים, בין השאר לחוה אלברשטיין, ללהקות הצבאיות, לפסטיבל הזמר והפזמון ועוד.
בין שיריהם המשותפים הידועים: "אגדת שלושה וארבעה", "בוקר טוב (עולם שלי)", " בעיניים עצומות", "הארץ שלי", "השיר על ארץ סיני", "ומתוק האור בעיניים", "כשאומרים לי שמש", "פרח משוגע", "ציפור בגשם", "שיר השקיעה" ועוד.

השיר "כמו צמח בר" (הלחין נחום היימן), המספר על פרידה, בוצע במקור על ידי חוה אלברשטיין כפסקול לסרט הטלוויזיה "דודי ורעי", על פי ספרה של הסופרת נעמי פרנקל; וחידשה אותו כעבור שנים סי היימן (בתו של מלחין השיר, נחום היימן). אלברשטיין הוציאה ב-1978 אלבום משיריה של שפירא בשם "התבהרות", שבו נכללו השירים "התבהרות חלקית" (לחן: שלום חנוך), "סינדרלה מקומית" (מיקי גבריאלוב), "פרח משוגע" (מוני אמריליו) ו"שיר תשרי" (דני עמיהוד). אלברשטיין גם הקליטה את שירה של שפירא "אדבר איתך", שנכלל באלבום באלבום "כמו צמח בר" שיצא ב-1976.

אילנית ביצעה בין היתר את שיריה "שיר של יום חולין" (לחן: יאיר רוזנבלום), "חלק בעולם" (קובי אושרת), "שיר על נחלים" (הנרי ברטר), ו"נחמה" (נורית הירש). רוחמה רז ביצעה את "חלומות" (לחן: יאיר קלינגר; השיר חודש לימים על ידי אייל גולן). דפנה דקל הקליטה לאלבום הבכורה שלה את להיטה "הצילו" מפרי עטה של שפירא. גלי עטרי ביצעה רבים משיריה של שפירא, בהם "רק אתמול" (לחן: יצחק קלפטר), "נפאל" (אריאל זילבר), "אסמרלדה" (על "הגיבן מנוטרדם"; לחן: אריאל זילבר) ו"עוד יום" (מתי כספי) כמו כן הוציאה ב-1989 אלבום שלם משיריה בשם "בראשית", אשר כלל את "אמצע שום מקום", "עוף מוזר" וחידוש ל"פרח משוגע". ירדנה ארזי ביצעה אף היא חלק משיריה כמו "דרישת שלום" (יאיר קלינגר), "תאורת חצר", "חפץ חיים ברוח הגוברת" (ירוסלב יעקובוביץ'), "שיר הערב מצלצל", "באתי אליך", "יונת העצב" ועוד. ענת עצמון ביצעה את שיריה "לנגן על הגבול" ו"שמור על קשר". ריקי גל ביצעה בין היתר את שירה "היי שקטה". שיתוף פעולה פורה היה לשפירא עם הזמרת מרגלית צנעני, שביצעה את שיריה "עוד יהיה לי", "חומות חימר", "מנטה" ו"קפה אלהמברה". שפירא גם כתבה שירים עבור דני ליטני וטל סונדק.

בין ההרכבים שביצעו את שיריה נמצאים "הכל עובר חביבי" ("לילה בכרך", "תלווי אותי", "שנשאר ידידים", "מכאן ועד מחר"), אורנה ומשה דץ ("שיר למענך", "בדרכי האהבה", "אנשי הגשם"), "חלב ודבש" ("קסם הלילה"), "האחים והאחיות" ("בוא בשלום"), להקת "חופים" ("אנשי הגשם") "האירוסים בית אלפא" ("שרידי העצב") ועוד.

בין שיריה שהשתתפו בתחרויות הזמר ניתן למנות את "ומתוק האור בעיניים" (ששי קשת, פסטיבל הזמר והפזמון 1971) "השיר על ארץ סיני" (שהלחין מוני אמריליו ובביצוע שלמה ארצי, פסטיבל הזמר והפזמון 1972), "עולם קטן" (הלחינה נורית הירש, ביצוע חוה אלברשטיין, פסטיבל שירי הילדים 1983), "קרוב לים" (ירדנה ארזי, קדם אירוויזיון 1988) ועוד.

בשנת 2020 עלה בקיבוץ פלך המחזמר "חומות חימר" המבוסס על שיריה.

 חיים אישיים 
שפירא מתגוררת עם משפחתה בקיבוץ שפיים.

 סגנון 
שיריה של רחל שפירא הם בדרך כלל ליריים ומתארים חוויות רגשיות אישיות הקשורות לחיים הפרטיים של אדם בעולם. סגנון כתיבתה של שפירא מתאפיין בלשון לירית, רכה ומדויקת, היוצרת חוויה אינטימית ורגשית מאוד. לצד העיסוק בחיים האישיים והפרטיים, רבים משיריה נוגעים גם בנושאי אהבה, זיכרון, שבריריות החיים וההתמודדות עם אובדן.

שיריה של שפירא כמעט לעולם אינם עוסקים במצב הלאומי או החברתי, והם אוניברסליים מאוד. אף על פי שהיא נחשבת משוררת "אישית", שיריה הפכו לנכסי צאן ברזל בזמר העברי. מבקרי שירה מציינים כי שיריה של שפירא על פי רוב אינם תמימים, ובדרך כלל יש מקום להעמיק בהם ולמצוא את העוקץ המרומז שבין השורות. לצד הלשון הלירית והרכה, מתקיים בהם מתח מתמיד בין פשטות חיצונית לבין עומק רגשי ולעיתים גם אירוניה דקה.

 הוקרה 
 1999 – פרס אקו"ם על מפעל חיים
 2022 – עיטור נשיא מדינת ישראל על תרומתה לרוח הישראלית ביצירותיה
 2023 – פרס ראש עיריית ראשון לציון על שם מאיר אריאל

דיסקוגרפיה
 בראשית - שירי רחל שפירא, 1989, בביצוע גלי עטרי
 רחל שפירא, שיר למענך, 1990
 רחל שפירא, כמו צמח בר, 1998
 משירי רחל שפירא, פונוקול, 2007

 קריאה נוספת 

 "למדני את השיר הפשוט - חמישים קריאות תנ"כיות משיריה של רחל שפירא". בנימין לאו. 2025

קישורים חיצוניים


 איתי פלאות, הסיפור שמאחורי מה אברך
 אסף נבו, על הגשר הנטוי, mako 21 באפריל 2011

 יוחאי אורלן, אנשי הגשם - פירוש השיר ופתרון התעלומה. סוף סוף. אתר מילימילים
 אלי לפיד, כל ההתחלות - תוכנית עם רחל שפירא ששודרה ברשת ג'. פרק 1 (6 במאי 2016), פרק 2 (13 במאי 2016)

 ענת משה, אדבר איתך - ניתוח שירה של רחל שפירא מנקודת מבט טיפולית, אתר פסיכולוגיה עברית



הערות שוליים

קטגוריה:פזמונאיות ישראליות
קטגוריה:פזמונאים ישראלים
קטגוריה:פזמונאיות כותבות עברית
קטגוריה:פזמונאים כותבי עברית
קטגוריה:משוררות כותבות עברית
קטגוריה:משוררים כותבי עברית
קטגוריה:אנשי הקיבוץ: אמנים
קטגוריה:שפיים: אישים
קטגוריה:נשות חינוך ישראליות
קטגוריה:אנשי חינוך ישראלים
קטגוריה:מורים לחינוך מיוחד
קטגוריה:מורות לעברית
קטגוריה:מעוטרי עיטור נשיא מדינת ישראל
קטגוריה:ישראליות שנולדו ב-1945
קטגוריה:ישראלים שנולדו ב-1945